**МОНГОЛ УЛСЫН** **ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 12 ДУГААР САРЫН 02-НЫ ӨДӨР /ПҮРЭВ ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл:  | 1-2 |
| 2 | Хуралдааны дэлгэрэнгүй тэмдэглэл | 3-6 |
|  | **1.**Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай2.“Төрийн албаны зөвлөлийн орон тооны гишүүний үүрэгт ажлаас чөлөөлөх тухай” Улсын Их Хурлын тогтоолын төсөл | 3-6 |

***Монгол Улсын Их Хурлын 2021 оны намрын ээлжит чуулганы***

***Төрийн байгуулалтын байнгын хорооны 12 дугаар сарын 02-ны***

***өдөр /Пүрэв гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Ж.Мөнхбат ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 13 цаг 24 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй:**С.Бямбацогт, Ж.Ганбаатар, Г.Занданшатар, Б.Пүрэвдорж, Л.Оюун-Эрдэнэ, Ц.Мөнх-Оргил, Ц.Мөнхцэцэг, Ж.Сүхбаатар.*

***Нэг.Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төсөл*** */Монгол Улсын Ерөнхийлөгч 2021.01.25-ны өдөр хэсэгчлэн тавьсан хоригийг хэсэгчлэн хүлээн авсантай холбогдуулан боловсруулсан/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Баянмөнх, Ц.Болормаа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох, Инновац, цахим бодлогын байнгын хороо хариуцсан референт Б.Золбоо нар байлцав.

Төслийн талаар Байнгын хорооны дарга Ж.Мөнхбат танилцуулав.

*Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийг зүйл бүрээр хэлэлцэв.*

Төслийн 1, 3 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

2 дугаар зүйлтэй холбогдуулан Улсын Их Хурлын гишүүн Х.Нямбаатар үг хэлж, **хуралдааны тэмдэглэлд тусгайлан тэмдэглүүлэв.**

Улсын Их Хурлын гишүүн Д.Тогтохсүрэн анхны хэлэлцүүлгээр нь батлах горимын санал гаргав.

**Ж.Мөнхбат:** Улсын Их Хурлын гишүүн Д.Тогтохсүрэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар горимын санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ё.Баатарбилэг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 13 цаг 31 минутад хэлэлцэж дуусав.*

***Хоёр.“Төрийн албаны зөвлөлийн орон тооны гишүүний үүрэгт ажлаас чөлөөлөх тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Баянмөнх, Ц.Болормаа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Тогтоолын төслийн талаар Байнгын хорооны дарга Ж.Мөнхбат танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт болон санал гараагүй болно.

**Ж.Мөнхбат:**“Төрийн албаны зөвлөлийн орон тооны гишүүний үүрэгт ажлаас чөлөөлөх тухай” Улсын Их Хурлын тогтоолын төслийг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Х.Нямбаатар Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 2 асуудал хэлэлцэв.

 *Хуралдаан 11 минут үргэлжилж, 19 гишүүнээс 11 гишүүн хүрэлцэн ирж, 57.9 хувийн ирцтэйгээр 13 цаг 35 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.МӨНХБАТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН** **ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 12 ДУГААР САРЫН 02-НЫ**

**ӨДӨР /ПҮРЭВ ГАРАГ/-ИЙН ХУРАЛДААНЫ ТЭМДЭГЛЭЛ**

**Ж.Мөнхбат:**Эрхэм гишүүдийн өдрийн амгаланг айлтгая. Төрийн байгуулалтын байнгын хорооны гишүүдийн ирц бүрдсэн учраас 12 дугаар сарын 2-ны өдрийн хуралдаан нээснийг мэдэгдье.

Өнөөдрийн хуралдаанаар хоёр асуудлыг хэлэлцэнэ.

1.Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төсөл. Монгол Улсын Ерөнхийлөгчийн 2021 оны 1 сарын 25-ны өдрийн хоригийг Улсын Их Хурал хүлээн авсантай холбогдуулан боловсруулсан.

2.Төрийн албаны зөвлөлийн орон тооны гишүүнийг үүрэгт ажлаас нь чөлөөлөх асуудлыг хэлэлцэнэ.

Хэлэлцэх асуудал дээр саналтай гишүүн байна уу? Алга байна. Хэлэлцэх асуудалдаа оръё.

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төсөл. Монгол Улсын Ерөнхийлөгчийн 2021 оны 1 сарын 25-ны өдрийн хоригийг Улсын Их Хурал хүлээн авсантай холбогдуулан боловсруулсан. Та бүхэндээ хуулийн төслийн танилцуулгыг уншиж танилцуулъя.

Монгол Улсын Их Хурлаас шинэчлэн баталсан Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд Монгол Улсын Ерөнхийлөгчийн 2021 оны 1 дүгээр сарын 25-ны өдөр хэсэгчлэн тавьсан хоригийг Улсын Их Хурал 2021 оны 1 дүгээр сарын 28-ны өдрийн хуралдаанаараа хэлэлцэж, хэсэгчлэн хүлээж авсан юм. Ийнхүү Монгол Улсын Ерөнхийлөгчийн хоригийг хэсэгчлэн хүлээн авсантай холбогдуулан Монгол Улсын Их Хурлын чуулганы хуралдааны дэгийн тухай хуулийн 88 дугаар зүйлийн 88.9-д Ерөнхийлөгчийн хоригийг хүлээн авсантай холбогдуулан хууль тогтоолд нэмэлт, өөрчлөлт оруулах бол тухайн шийдвэрийн төслийг холбогдох Байнгын хороо боловсруулж, нэгдсэн хуралдаанд оруулах бөгөөд уг төслийн талаар Засгийн газар болон холбогдох бусад байгууллагаас санал авахыг шаардахгүй гэж заасан тул Төрийн байгуулалтын байнгын хороо Монгол Улсын Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийг боловсрууллаа.

Байнгын хорооны боловсруулсан хуулийн төслийг та бүхэнд тараасан байгаа. Ингээд хуулийн төслийг зүйл бүрээр нь хэлэлцэнэ.

Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийн 1 дүгээр зүйл дээр саналтай гишүүн байна уу? Алга байна. 2 дугаар зүйл дээр саналтай гишүүн байна уу? Нямбаатар гишүүн.

**Х.Нямбаатар:** Бид нар Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулгыг батлаад удаагүй байгаа. Энэ дээр би Төрийн байгуулалтын байнгын хорооны гишүүний хувиар Байнгын хорооны гишүүдэд би нэг зүйлийг л хэлмээр байгаа юм. Яг хөдөө, орон нутгийн нөхцөл байдал, өнөөдрийн боловсон хүчнийг харгалзан үзэхэд сумын хурал, аймгийн хурал гээд хоёр ийм шаталсан тогтолцоо яваад байдаг. Дээр нь нэмэгдээд Улаанбаатар хотод дүүргийн иргэдийн хурал, аймгийн иргэдийн хурал гэсэн ийм зүйл явагдаад байдаг. Хоёр бүтэц. Гэхдээ агуулга бол дүүргүүдээс хот бүрдэж байгаа, нийслэл бүрдэж байгаа. Сумдаас аймаг бүрдэж байгаа. Бид нар 2019 оны Үндсэн хуулийн нэмэлт, өөрчлөлтөөр энэ саналыг ярьж байсан, энийг Үндсэн хуульд тусгачихъя гээд. Тухайн үед ажлын хэсэг дээр юу гэж ярьсан бэ гэвэл ер нь энийг цаашид органик хуулиараа зохицуулах боломжтой юм.

Өөрөөр хэлбэл, аймгийн хурал, нийслэлийн хурал гэж тусдаа сонгууль явуулдаггүй, зөвхөн сум, дүүргийн хурлууд хуралдаад, тэндээсээ төлөөлөгч нараа сонгоод тэгээд ингээд явбал нутгийн өөрөө удирдах ёсыг илүү их боловсронгуй болгох, татвар төлөгчдийн, орон нутгийн төсвийг хэмнэх ийм ач холбогдолтой зүйл байгаа гэсэн энэ саналыг ***би энэ 2 дугаар зүйлийг хэлэлцэхэд протоколд тэмдэглүүлэн үлдээе.***

ТАНИЛЦСАН: УЛСЫН ИХ ХУРЛЫН ГИШҮҮН                            Х.НЯМБААТАР

**Ж.Мөнхбат:** Нямбаатар гишүүн санал хэллээ. Протоколд тэмдэглүүлж байгаа юм байна. Тэгэхээр яг саяын Нямбаатар гишүүний хэлсэн энэ агуулгаар өргөн баригдсан. Тэгээд Их Хурал дэмжээгүй. Энэ өнгөрсөн онд шийдэгдсэн ийм асуудал байгаа. 2 дугаар зүйл дээр өөр саналтай гишүүн алга байна.

3 дугаар зүйл дээр саналтай гишүүн байна уу? Алга байна.

Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийг зүйл бүрээр нь хэлэлцэж дууслаа.

Тогтохсүрэн гишүүн горимын санал гаргая гэж байна.

**Д.Тогтохсүрэн:** Баярлалаа. Засаг захиргаа, нутаг дэвсгэрийн нэгж, түүний удирдлагын тухай хуулийн төслийг Байнгын хорооноос боловсруулж оруулсан байна. Энэ төслийг бүрэн дэмжиж байгаа. Сая Байнгын хорооны гишүүдээс зарчмын зөрүүтэй санал гараагүй. Тийм учраас дэгийн тухай хуулийн дагуу зарчмын зөрүүтэй санал гараагүй учраас анхны хэлэлцүүлгээр нь баталъя гэдэг горимын саналыг гаргаж байна.

**Ж.Мөнхбат:** Тогтохсүрэн гишүүн зөрүүтэй санал гараагүй учраас анхны хэлэлцүүлгээр нь баталъя гэсэн горимын санал гаргаж байна. Горимын санал гаргасан учраас Тогтохсүрэн гишүүний гаргасан горимын саналыг дэмжье гэдэг саналын томьёоллоор санал хураалт явуулъя.

Санал хураалт

11-9 гишүүн дэмжиж, 81.8 хувийн саналаар санал дэмжигдлээ. Анхны хэлэлцүүлгээр батлахаар боллоо.

Санал, дүгнэлтийг чуулганы нэгдсэн хуралдаанд Нутгийн удирдлагын дэд хорооны дарга Баатарбилэг Байнгын хорооны гишүүн танилцуулна.

Монгол Улсын Ерөнхийлөгчийн хоригийг хүлээж авсантай холбогдуулан Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийн хэлэлцүүлгийг хийж дууслаа.

Дараагийн асуудалд оръё.

**Хоёр.Төрийн албаны зөвлөлийн орон тооны гишүүний үүрэгт ажлаас чөлөөлөх тухай асуудал**

Төрийн албаны тухай хуулиас, 70 дугаар зүйл.Зөвлөлийн дарга, гишүүнийг үүрэгт ажлаас нь чөлөөлөх, 70.1.Улсын Их Хурал дараах үндэслэлээр зөвлөлийн дарга, гишүүнийг үүрэгт ажлаас нь чөлөөлж болно. 70.1.4 гээд тайлбар байгаа юм.

Ингээд би Улсын Их Хурлын тогтоолын төслийн танилцуулгыг уншиж танилцуулъя.

Монгол Улсын Их Хурлын 2019 оны 2 дугаар сарын 1-ний өдрийн 13 дугаар тогтоолоор Дорждамбын Зүмбэрэллхамыг Төрийн албаны зөвлөлийн орон тооны гишүүнээр томилсон. Төрийн албаны тухай хуулийн 68 дугаар зүйлийн 68.2 дахь хэсэгт зөвлөлийн гишүүнд Улсын Их Хурлын Тамгын газар, Монгол Улсын Ерөнхийлөгчийн Тамгын газар, Засгийн газрын Хэрэг эрхлэх газар тус бүр 1 хүний, төрийн албан хаагчийн төлөөлөл 2 хүний нэр дэвшүүлэх бөгөөд нэр дэвшигч нь төрийн жинхэнэ албан тушаалд 15-аас доошгүй жил ажилласан төрийн удирдлага, эдийн засаг, эрх зүй, боловсролын чиглэлээр мэргэшсэн дээд боловсролтой, ял шийтгүүлж байгаагүй, 45 нас хүрсэн Монгол Улсын иргэн байна. Төрийн албан хаагчийн төлөөлөгчийг сонгон шалгаруулах журмыг төрийн албаны төв байгууллагын саналыг үндэслэн Улсын Их Хурлын Төрийн байгуулалтын байнгын хороо батална гэж заасан бөгөөд Дорждамбын Зүмбэрэллхам нь төрийн албан хаагчийг төлөөлөн Төрийн албаны зөвлөлийн орон тооны гишүүнээр томилогдсон.

Дорждамбын Зүмбэрэллхам нь Монгол Улсын Их Хурлын тогтоолоор 2021 оны 12 дугаар сарын 2-ны өдөр Шүүхийн ерөнхий зөвлөлийн шүүгч бус гишүүнээр томилогдсон тул Төрийн албаны тухай хуулийн 70 дугаар зүйлийн 70.1.4-т өөр ажил, албан тушаалд томилогдсон буюу сонгогдсон бол Улсын Их Хурал зөвлөлийн дарга, гишүүнийг үүрэгт ажлаас нь чөлөөлж байхаар заасны дагуу Байнгын хорооноос Төрийн албаны зөвлөлийн орон тооны гишүүний үүрэгт ажлаас нь чөлөөлөх тухай Улсын Их Хурлын тогтоолын төслийг бэлтгэн та бүхэнд тараасан болно.

Хэлэлцэн шийдвэрлэж өгнө үү гэсэн тогтоолын төсөл байна.

Тогтоолын төслөөс асуух асуулттай гишүүн байна уу? Алга байна. Ажлын хэсэг Төрийн албаны зөвлөлийн гишүүн, Шүүхийн ерөнхий зөвлөлийн шүүгч бус гишүүнээр сонгогдсон Зүмбэрэллхам гуай хүрэлцэн ирсэн байна.

Асуулттай гишүүн байна уу? Алга байна. Санал хураалт явуулна.

Дорждамбын Зүмбэрэллхам нь өөр ажилд томилогдон ажиллах болсон тул Төрийн албаны зөвлөлийн гишүүний үүрэгт ажлаас нь чөлөөлөх нь зүйтэй гэсэн саналаар санал хураалт явуулна.

Санал хураалт

11-9 дэмжиж, 81.8 хувийн саналаар санал дэмжигдлээ.

Дорждамбын Зүмбэрэллхам нь Шүүхийн ерөнхий зөвлөлийн шүүгч бус гишүүнээр томилогдсон. Төрийн албаны зөвлөлийн орон тооны гишүүний үүрэгт ажлыг нэр төртэй сайн хариуцлагатай гүйцэтгэж байсан гэдгийг бас Төрийн байгуулалтын байнгын хорооны хуралдаан дээр албан ёсоор цохон тэмдэглэе.

Танд, шинэ ажил Монгол Улсын шүүхийн шинэчлэлийн энэ ажилд нь амжилт хүсье.

Төрийн албаны зөвлөлийн орон тооны гишүүний үүрэгт ажлаас нь чөлөөлөх тухай асуудлыг хэлэлцсэн талаар Байнгын хорооноос гарах санал, дүгнэлтийг нэгдсэн хуралдаанд Улсын Их Хурлын гишүүн Нямбаатар танилцуулна.

Хэлэлцэх асуудал дууссан тул Байнгын хорооны хуралдаан хаасныг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ